8.

članak 30. zamjenjuje se sljedećim: „Članak 30. Opća načela 1. Zastupnici zapošljavaju: (a) akreditirane parlamentarne asistente kako je navedeno u članku 5.a Uvjeta zaposlenja ostalih službenika te (b) fizičke osobe koje zastupnicima pomažu u državama članicama u kojima su izabrani i koje su s njima sklopile ugovor o radu ili ugovor o pružanju usluga sukladno važećem nacionalnom pravu u skladu s uvjetima u ovom poglavlju, u daljnjem tekstu ‚lokalni asistenti’. 2. Više zastupnika može se pisanim dogovorom udružiti u skupinu kako bi zajedno zaposlili odnosno koristili se uslugama jednog ili više asistenata, kako je navedeno u stavku 1., ili jednog ili više stažista. U tom slučaju dotični zastupnici među sobom biraju zastupnika ili zastupnike ovlaštene za potpisivanje ugovora ili za podnošenje zahtjeva za zapošljavanje u ime cijele skupine. Zastupnici podnose pisanu izjavu mjerodavnoj službi kojom se utvrđuje udio svakog zastupnika koji se oduzima od iznosa predviđenog člankom 29. stavkom 4. 3. Članci od 31. do 38. ne primjenjuju se na akreditirane parlamentarne asistente. 4. Troškovi u okviru ugovora o stažiranju na temelju uvjeta koje je utvrdilo Predsjedništvo također se mogu pokriti. 5. Zastupnici se osim toga mogu obratiti fizičkim ili pravnim osobama koje pružaju usluge kako bi se koristili povremenim i jasno utvrđenim uslugama koje su izravno povezane s obnašanjem njihova zastupničkog mandata, u skladu s uvjetima iz ovog poglavlja. 6. Pružene usluge ne mogu uključivati angažiranje djelatnika osim za privremene usluge pružatelja koji takve usluge pružaju stručno i redovito te su u okviru nacionalnog prava ovlašteni pružati takve usluge. 7. Predsjedništvo sastavlja popis troškova koji se mogu pokriti u okviru parlamentarne pomoći (*1). 8. Tijekom trajanja njihova ugovora na internetskim stranicama Europskog parlamenta objavljuju se imena asistenata i stažista te tvrtke ili imena pružatelja usluga i platnih agenata, zajedno s imenima jednog ili više zastupnika kojima pomažu. Ti asistenti, stažisti, pružatelji usluga i platni agenti mogu, na temelju obrazloženih razloga svoje sigurnosti, pismenim putem zatražiti da se njihovo ime ili ime tvrtke ne objavi na internetskim stranicama Europskog parlamenta. O odobrenju takvog zahtjeva odlučuje glavni tajnik. 9. Istovremeno na snazi ne smije biti više od tri ugovora između zastupnika i parlamentarnih asistenata, bez obzira na trajanje rada predviđenog tim ugovorima. Ta se granica može povećati na četiri ako predsjednik Parlamenta izričito odobri izuzeće, i to nakon što je mjerodavna služba potvrdila da dotični zastupnik ima dovoljno uredskog prostora kako bi poštovao standarde u pogledu upotrebe zgrada Parlamenta, uzimajući u obzir i broj stažista koji bi mogli biti prisutni. 10. Najmanje 25 % iznosa predviđenog u članku 29. stavku 4. namijenjeno je podmirivanju troškova koji nastaju u okviru glave VII. Uvjeta zaposlenja ostalih službenika Europske unije. Stoga svi troškovi povezani s troškovima parlamentarne pomoći koji nisu obuhvaćeni glavom VII. Uvjeta zaposlenja ostalih službenika Europske unije ne smiju zajedno iznositi više od 75 % iznosa predviđenog člankom 29. stavkom 4. Nadalje, troškovi povezani s pružanjem usluga iz članka 30. ne smiju iznositi više od 25 % iznosa predviđenog člankom 29. stavkom 4. Te se gornje granice svake financijske godine izračunavaju zbrajanjem mjesečnih naknada predviđenih člankom 29. stavkom 4. te su uvećane za svaki neiskorišteni ostatak prenesen u sljedeću financijsku godinu u skladu s člankom 29. stavkom 6., i to na proporcionalnoj osnovi. 11. Parlament pokriva troškove lokalnih asistenata za bruto zarade ili honorare bez PDV-a do mjesečne gornje granice koju određuje Predsjedništvo u skladu sa stavkom 12. Predsjedništvo može svake godine prilagoditi gornje granice. Gornje granice koje se primjenjuju objavljuju se na internetskim stranicama Parlamenta. 12. Gornje granice triput su veće od referentnog iznosa. Referentni iznos je jedna dvanaestina iznosa koji je Eurostat objavio kao prosječnu godišnju bruto plaću osoba zaposlenih na puno radno vrijeme u državi članici u kojoj je dotični zastupnik izabran. Međutim, tako izračunate gornje granice ne mogu biti niže od osnovne plaće akreditiranog parlamentarnog asistenta 6. platnog razreda niti više od akreditiranog parlamentarnog asistenta 19. platnog razreda. Svaki bonus pokriva se samo do gore navedenih gornjih granica izračunatih na godišnjoj osnovi. Gornje granice proporcionalno se smanjuju ako lokalni asistent radi u nepunom radnom vremenu ili ako lokalni asistent ne radi puni radni mjesec. (*1) Vidjeti popis troškova koji se mogu pokriti u okviru parlamentarne pomoći, koji je Predsjedništvo usvojilo 5. srpnja 2010. i 26. listopada 2015.”;"